Az önkéntesség történte Magyarországon
Magyarországon az önkéntesség hosszú történelmi múlttal rendelkezik, azonban a rendszerváltás előtti évtizedekben tartalmilag gyökeresen mást jelentett, mint a mai értelemben. 
Fogalmához az emberek sokáig a szombati ingyenmunkát kapcsolták, ezért volt szükséges, hogy az új korszak beköszöntével az eszme teljes megtisztuláson, s újraszervezésen menjen keresztül. Így ma már fogalma alatt azt a fajta tevékenységet értjük, melyet valaki saját akaratból, anyagi ellenszolgáltatás nélkül végez. 

Fellendülés csak a kilencvenes évek második felében következett be, mikor is a civil szervezetek száma folyamatos növekedésnek indult, mely az önkéntesek számának emelkedését is jelentette. Ennek oka az volt, hogy a civil szektorban a szervezetek alacsony létszámmal, s többnyire alkalmazottak nélkül tevékenykedtek, s ez maga után vonta az önkéntes munkaerő szükségét. 
További előrelépést jelentett, hogy az ENSZ 2001-et Nemzetközi Önkéntesség Évének nyilvánította. 
Ebben az évben került először megrendezésre az első Önkéntesek Hete, az Önkéntesek Ünnepe, valamint az Önkéntesek Napja is. Majd nem sokkal később létrejött az Önkéntes Központ Alapítvány (ÖKA), azzal a céllal, hogy kiépíti az önkéntesség infrastruktúráját és megteremti kultúráját. 
Pár évvel később, az önkéntes tevékenység iránti megnövekedett érdeklődés miatt szükségesnek látszott, hogy regionális szinten is létrejöjjenek olyan szervezetek, akik a fővároson kívüli érdeklődőket is képesek kiszolgálni. Ennek nyomán indult meg az ÖKA kezdeményezésére az Önkéntes Központ Hálózat kiépítése. Ebbe a programba olyan szervezetek csatlakoztak az ország különböző pontjaiból, akik tevékenységi körüket kívánták bővíteni az önkéntesség mentén. A Hálózat immáron 8 központtal működik, s ennek köszönhetően a program is virágzásnak indult az ország minden szegletében.

A 2011-es év több szempontból is különleges helyet vívott ki magának. Egyrészt azért, mert ebben évben indult egy nagyszabású „Önindító program”, melynek keretén belül minden megyében, egy-egy szervezet számára nyílt lehetőség arra, hogy létrehozzon egy helyi Önkéntes Centrumot, mellyel koncentráltabban fejleszthető a helyi önkéntesség. 
Másrészt ez az év szimbolikus jelentőséggel is bír, mivel tíz évvel ezelőttihez hasonlóan az Európai Unió ismét szeretné felhívni a figyelmet az önkéntes tevékenység fontosságra, így 2011-et az Önkéntesség Európai Évének nyilvánította. Ez év keretén belül nem csak az ilyen jellegű akciók hangsúlyozása jut kiemelkedő szerephez, hanem számos különböző önkéntességgel kapcsolatos kezdeményezés is különleges figyelemben részesül. 
Az Önkéntesség Európai Éve remélhetőleg beváltja a hozzá fűzött reményeket, s hozzájárul ahhoz, hogy növekedésnek induljon a tudatosság az önkéntességgel kapcsolatban, mely mentén javulhat a tevékenységek minősége, társadalmi elismerése is.

